
Anexa nr.1A la Regulament

GHIDUL SOLICITANȚILOR
pentru finanțarea nerambursabilă din bugetul propriu al Județului Mureș a programelor, proiectelor și acțiunilor culturale în anul 2026
Capitolul 1 – Prevederi generale

1.1. Consiliul Județean Mureș acordă finanțări nerambursabile pentru programe, proiecte și acțiuni culturale, în conformitate cu prevederile Legii nr.350/2005 privind regimul finanțărilor nerambursabile din fonduri publice alocate pentru activități non-profit de interes general, cu modificările și completările ulterioare, ale Ordonanței Guvernului nr. 51/1998 privind îmbunătățirea sistemului de finanțare a programelor, proiectelor și acțiunilor culturale, cu modificările și completările ulterioare, precum și ale Hotărârii Consiliului Județean Mureș nr. 48 din 07.05.2026 privind aprobarea programului anual de acordare a finanțărilor nerambursabile din bugetul general al județului Mureș, pentru anul 2026 în domeniile: cultură, culte, sport, activități de tineret și asistență socială. 

1.2. Finanțarea se acordă pentru acoperirea parțială a unui program/ proiect/ acţiune în baza unui contract încheiat între părți.

1.3. Un solicitant poate beneficia de o singură finanţare nerambursabilă din bugetul Judeţului Mureş, indiferent de numărul cererilor de finanţare depuse, care se acordă în funcţie de ordinea de prioritate indicată în cererea de finanţare.

1.4. Finanțările nerambursabile nu se acordă pentru activități generatoare de profit și nici pentru activități din domeniile reglementate de Legea nr. 182/2002 privind protecția informațiilor clasificate, cu modificările și completările ulterioare.

1.5. Nu se acordă finanțări nerambursabile pentru activități ce presupun dezvoltarea infrastructurii solicitantului, cu excepţia cazului în care aceasta reprezintă o componentă indispensabilă programului/ proiectelor/ acțiunilor și nici pentru cheltuieli care se constituie, într-o formă sau alta, în remunerație pentru membrii organizației, decât dacă sunt prevăzute expres în acest ghid.

Capitolul 2 – Suma disponibilă pentru finanțare nerambursabilă 

2.1. (1) Suma totală disponibilă oferită de Consiliul Județean Mureș pentru finanțarea nerambursabilă a programelor/proiectelor/acțiunilor culturale din județul Mureș în anul 2026 este de 400.000 lei, defalcat pe următoarele subdomenii:

- arte vizuale: expoziții, tabere de creație cu participare națională sau internațională – 148.000 lei;

- arte ale spectacolului: spectacole, festivaluri, serbări câmpenești, datini și obiceiuri, târguri tradiționale naționale și internaționale cu promovarea moștenirii culturale locale – 188.000 lei;

- sesiuni științifice, conferințe și seminarii cu participare națională și internațională – 16.000 lei;

- participare la expoziții, spectacole, festivaluri, sesiuni științifice, conferințe și seminarii internaționale – 16.000 lei.

(2) Limita superioară a finanţării nerambursabile care se acordă unui proiect este de 3.000 lei.

(3) Valoarea finanțării nerambursabile solicitate per proiect și propuse spre aprobare nu se diminuează, cu excepţia situaţiilor în care:
a) în devizul proiectului sunt identificate cheltuieli neeligibile;

b) valoarea solicitată depăşeşte limita superioară a finanţării nerambursabile prevăzută la alin. (2);

c) proiectul se situează pe ultimul loc din clasamentul final - în vederea încadrării în bugetul alocat programului de finanţare.

2.2. Din bugetul aprobat pentru finanțarea nerambursabilă a proiectelor culturale în anul 2026, s-a constituit un fond în sumă de 32.000 lei, pentru finanțarea nerambursabilă a nevoilor culturale de urgență (conform art. 1^2 lit.”b” din Ordonanța Guvernului nr. 51/1998 privind îmbunătățirea sistemului de finanțare a programelor/proiectelor/acțiunilor culturale, cu modificările și completările ulterioare), care se acordă în baza criteriilor stabilite în prezentul ghid, prin Dispoziție a Președintelui Consiliului Județean Mureș.

Capitolul 3 – Categorii de beneficiari

3.1. Beneficiarii finanțării nerambursabile sunt persoanele fizice autorizate, întreprinderi individuale, întreprinderi familiale sau persoane juridice de drept public ori privat, române sau străine, înfiinţate în condiţiile legii române ori ale ţării de origine, după caz, care depun o cerere de finanţare nerambursabilă.

Capitolul 4 – Categorii de proiecte pentru care se acordă finanțare nerambursabilă

4.1. Programele/proiectele/acțiunile culturale pentru care se acordă finanțare nerambursabilă sunt: 

a) arte vizuale: expoziții, tabere de creație cu participare națională sau internațională;

b) arte ale spectacolului: spectacole, festivaluri, serbări câmpenești, datini și obiceiuri, târguri tradiționale naționale și internaționale cu promovarea moștenirii culturale locale;

c) sesiuni științifice, conferințe și seminarii cu participare națională și internațională;

d) participare la expoziții, spectacole, festivaluri, sesiuni științifice, conferințe și seminarii internaționale.
Capitolul 5 – Principii

5.1. Principiile specifice care stau la baza sistemului de finanţare nerambursabilă a programelor/ proiectelor/ acţiunilor culturale, suplimentar față de cele prevăzute în Regulamentul de acordare a finanțărilor nerambursabile din bugetul propriu al Județului Mureș pe anul 2026 pentru activități non-profit de interes județean, pentru domeniile: cultură, culte, sport și asistență socială, sunt:

a) diversitatea culturală şi pluridisciplinaritatea - tratamentul nediscriminatoriu al solicitanţilor, reprezentanţi ai diferitelor comunităţi sau domenii culturale, precum şi promovarea diversităţii bunurilor culturale, a abordărilor multidisciplinare;

b) susţinerea debutului - încurajarea iniţiativelor persoanelor fizice autorizate, întreprinderilor individuale, întreprinderilor familiale sau persoanelor juridice de drept public ori privat, recent autorizate, respectiv înfiinţate, pentru a desfăşura activităţi culturale.

5.2. Criterii generale de prioritizare a proiectelor culturale:

a) durabilitatea impactului cultural, economic şi social, după caz;

b) promovarea patrimoniului material şi/sau imaterial;

c) contribuţia la interesul cultural al comunităţii: facilitarea/dezvoltarea accesului la cultură, atragerea publicului, contribuţia la dezvoltarea sectorului turistic-cultural, după caz;

d) importanţa, reprezentativitatea sau valoarea culturală/artistică a proiectului, după caz.

Capitolul 6 – Criterii de eligibilitate
6.1. Pentru a putea participa la selecție, solicitantul trebuie să îndeplinească următoarele cerințe minime:

a) să fie persoană fizică autorizată, întreprindere individuală, întreprindere familială sau persoana juridică de drept public ori privat, română sau străină, înfiinţată în condiţiile legii române ori ale ţării de origine, după caz, având domiciliul sau sediul în județul Mureș și/sau care desfășoară programul/proiectul/acțiunea culturală pe teritoriul județului Mureș;

b) să nu aibă restanțe la bugetul de stat sau la bugetul local;

c) în cazul în care a beneficiat de finanțare nerambursabilă din bugetul județean, acesta și-a îndeplinit obligațiile asumate.

6.2. (1) Nu pot primi finanțare nerambursabilă pentru programe/ proiecte/ acțiuni culturale persoanele juridice de drept public, finanțate integral sau parțial din bugetul public al județului Mureș. 

(2) Persoanele juridice de drept public, finanțate integral sau parțial din venituri proprii, pot beneficia de finanțare nerambursabilă, din bugetul public al județului Mureș.

Capitolul 7 – Categorii de cheltuieli eligibile

7.1. Finanțările nerambursabile se acordă pentru cofinanțarea unor programe/ proiecte/ acțiuni culturale și nu pentru funcționare, ale beneficiarilor - persoane fizice autorizate, întreprinderi individuale, întreprinderi familiale sau persoane juridice de drept public ori privat, române sau străine, înfiinţate în condiţiile legii, care inițiază și organizează programe/proiecte/acțiuni culturale în județul Mureș.

7.2. (1) Sunt eligibile următoarele cheltuieli directe:

a) cheltuielile materiale directe, inclusiv, dar fără a se limita la acestea, cheltuieli cu materiale consumabile, materiale auxiliare, materiale de natura obiectelor de inventar;

b) cheltuieli cu servicii executate de terţi, inclusiv, dar fără a se limita la acestea, cheltuieli cu închirieri de spaţii pentru desfăşurarea activităţilor culturale, cheltuieli cu închirieri de echipamente, cheltuieli cu studii şi cercetări, cheltuieli cu pregătirea personalului, cheltuieli de protocol, comunicare şi promovare, cheltuieli cu transportul de bunuri şi personal şi asigurările aferente, cheltuieli pentru consultanţă de specialitate, cheltuieli pentru realizarea de tipărituri, cheltuieli pentru organizarea de evenimente, cheltuieli privind onorarii şi drepturi de autor, inclusiv cu evaluarea bunurilor culturale, cheltuieli pentru prestări de servicii fără caracter de continuitate;

c) cheltuieli cu personalul, inclusiv contribuţiile sociale obligatorii şi impozitul pe venit aferente salariilor, în limita unui procent de cel mult 20% din totalul finanţării nerambursabile acordate, cu excepţia cheltuielilor salariale ale persoanelor juridice de drept public beneficiare;

d) cheltuieli pentru cazarea, masa, transportul intern şi internaţional al personalului, participanţilor, invitaţilor sau beneficiarilor proiectului, sub formă de sume forfetare, în cuantum de 105 lei/zi/persoana, inclusiv taxele aferente cazării şi/sau transportului; (suma a fost stabilită cu încadrarea în limita maximă aprobată, pentru invitaţii secretarilor generali ai ministerelor, prin Ordonanța Guvernului nr. 80/2001, privind stabilirea unor normative de cheltuieli pentru autorităţile administraţiei publice şi instituţiile publice);
e) cheltuieli cu achiziţia de mijloace fixe utilizate exclusiv în scopul implementării proiectului, în procent de cel mult 25% din totalul finanţării nerambursabile acordate;
f) cheltuieli cu premii;
g) cheltuieli cu lucrări care nu necesită autorizaţie de construire, în procent de cel mult 10% din totalul finanţării nerambursabile acordate.
(2) Cel mult 5% din totalul finanţării nerambursabile se poate acorda ca sumă forfetară pentru cheltuieli indirecte eligibile cum sunt: chirii pentru spaţiile în care îşi desfăşoară activitatea beneficiarul, consumabile asociate cu managementul proiectului, costuri pentru comunicaţii telefonice sau internet, cheltuieli cu energia electrică.

(3) Nu sunt eligibile următoarele tipuri de cheltuieli:

a) punerea în circulație a unor lucrări, pe diferite suporturi (editare de cărți, CD-uri, DVD-uri, etc.);

b) cheltuieli efectuate de solicitant anterior semnării contractului de finanţare;

c) activități a căror executare a fost deja începută la data încheierii contractului de finanțare, cu excepția fondurilor financiare cheltuite de beneficiar pentru continuarea programului, în limita contribuției din partea beneficiarului de minimum 10% din valoarea totală a finanțării și cu respectarea limitelor prevăzute la alin. (1)-(2)

d) cheltuieli pentru contractarea creditelor aferente surselor complementare de finanţare, cheltuielile bancare, comisioanele, diferenţele de curs valutar

e) taxa pe valoarea adăugată în cazul beneficiarilor plătitori de TVA, precum şi orice alte taxe, cu excepţia situaţiei prevăzute la alin. (1) lit. d);

f) dobânda şi alte comisioane aferente creditelor;

g) achiziţia de echipamente second-hand;

h) amenzi, penalităţi şi cheltuieli de judecată;

i) costurile pentru operarea investiţiei;

j) sumele rezultate din diferenţele de curs valutar;

k) costuri de amortizare, cu excepţia situaţiei prevăzute la alin. (2);

l) contribuţia în natură, cu excepţia venituri din activităţi de voluntariat, cuantificabile prin raportare la valoarea salariului de bază minim brut garantat în plată pentru fiecare contract de voluntariat;

m)  cheltuieli de leasing.

(4) Finanțările nerambursabile acordate nu pot fi folosite pentru acoperirea unor debite ale beneficiarilor sau pentru cheltuieli salariale ale persoanelor juridice de drept public beneficiare.

(5) Finanțările nerambursabile nu pot fi utilizate pentru activități generatoare de profit.

Capitolul 8 – Reguli referitoare la elaborarea și prezentarea cererii de finanțare

8.1. Documentația de solicitare a finanțării nerambursabile va cuprinde următoarele: 

a) formularul de solicitare a finanțării – original, conform modelului prevăzut în anexa nr.1 la prezentul Ghid;

b) bugetul de venituri și cheltuieli al programului/proiectului/acțiunii – original, conform modelului prevăzut în anexa nr.2 la prezentul Ghid;

c) devizul programului/proiectului/acțiunii culturale, propus – original, conform modelului prevăzut în anexa nr.3 la prezentul Ghid;

d) dovada existenței surselor de finanțare proprii sau oferite de terți, din care să rezulte deținerea disponibilităților bănești reprezentând cota proprie de 10% finanțare a solicitantului din valoarea totală a finanțării:

- extras de cont care să dovedească existența disponibilului;

- contracte de sponsorizare;

- alte forme de sprijin financiar ferm din partea unor terți;

Notă: Contractele de sponsorizare trebuie să fie clare, să fie specificată suma cu care se finanțează proiectul, semnate, înregistrate de ambele părți semnatare și să reflecte în mod expres faptul că se referă la programul/proiectul/acțiunea pentru care se solicită finanțare și perioada de derulare a acesteia.

e) statutul și actele doveditoare ale scopului/ obiectului de activitate, al sediului, componența nominală a organelor de conducere ale solicitantului, precum și actele adiționale, după caz;

f) certificatul de înscriere sau alte acte doveditoare ale dobândirii personalității juridice. În cazul persoanei fizice autorizate, intreprinderii individuale sau familiale – autorizația de funcționare și/sau înregistrare la registrul comerțului;

g) certificatul de înregistrare fiscală – pentru persoane juridice, respectiv act de identitate - pentru persoane fizice;

h) bilanț contabil pe anul 2025 înregistrat la administrația finanțelor publice. Excepție fac asociațiile, fundațiile și organizațiile neguvernamentale fără scop patrimonial înființate în anul 2026;

i) certificate de atestare fiscală din care să rezulte că solicitantul nu are restanțe către bugetul de stat, eliberat de Agenția Națională de Administrare Fiscală (ANAF), și către bugetul local, eliberat de autoritățile administrației publice locale de la sediul social / domiciliul solicitantului – original sau copie legalizată. Cerința se consideră îndeplinită și prin depunerea pe suport de hârtie, certificată pentru conformitate cu originalul, a documentelor emise în mediu electronic;

j) declarație pe proprie răspundere, conform modelului prevăzut în anexa nr. 4 la prezentul Ghid –în original, din care să rezulte că:

· nu are obligații de plată exigibile și nu este în litigiu cu instituția finanțatoare;

· nu are obligații de plată exigibile privind impozitele și taxele către stat, contribuțiile către asigurările sociale de stat, precum și către bugetul local;

· informațiile furnizate instituției finanțatoare în vederea obținerii finanțării sunt veridice;

· nu se află în situația de nerespectare a dispozițiilor statutare, a actelor constitutive și a regulamentelor proprii;

· se obligă să participe cu o contribuție financiară de minimum 10% din valoarea totală a finanțării;

· nu face obiectul unei proceduri de dizolvare sau de lichidare și nu se află în stare de dizolvare ori de lichidare, în conformitate cu prevederile legale în vigoare;

· nu beneficiază de un alt contract de finanțare din fonduri publice pentru același proiect de la aceeași autoritate finanțatoare în cursul anului fiscal curent;

· nu a beneficiat/a beneficiat în anul fiscal în curs de finanțare nerambursabilă de la instituția ......................................, în sumă de .......................... lei (RON); 

· va utiliza sumele primite cu titlu de finanțare nerambursabilă exclusiv pentru derularea programului/ proiectului/ acțiunii menționat/e în formularul de solicitare;

k) invitație/scrisoare de acceptare din partea organizatorului, dacă este cazul, precum și alte documente privind colaborarea sau parteneriatul, cu alte organizații guvernamentale și neguvernamentale. Invitația/scrisoarea de acceptare trebuie să fie nominală, să se refere la acțiunea pentru care se solicită finanțare, să fie însușită de organizatori;

l) documente relevante privind activitatea semnificativă a solicitantului.

Notă: Documentele care se depun în copie, indiferent de modalitatea de depunere a cererii - pe suport de hârtie sau electronic, precum și cele emise în mediu electronic și depuse pe suport de hârtie, vor fi certificate pentru conformitate cu originalul de către solicitant, sau, după caz, de reprezentantul solicitantului sub sancțiunea neluării în considerare.

8.2. Documentația de solicitare a finanțării se depune:

a) pe suport de hârtie într-un exemplar, la sediul Consiliul Județean Mureș, Piața Victoriei nr.1, Târgu Mureș, județul Mureș, cam.1 – Registratura sau prin poștă, sub condiția primirii acestora până la termenul limită de depunere a cererilor prevăzut în anunțul de participare, într-un plic închis și va purta mențiunea:
Către,

Consiliul Județean Mureș, 540026 Târgu-Mureș, Piața Victoriei, nr.1

SOLICITARE DE FINANȚARE NERAMBURSABILĂ PENTRU ANUL 2026
DOMENIUL CULTURĂ

NUMELE ȘI ADRESA COMPLETĂ A SOLICITANTULUI

b) electronic prin intermediul platformei disponibile pe pagina de internet a Consiliului Județean Mureș - www.cjmures.ro, la secțiunea Proiecte - Subvenții/Finanțări nerambursabile, până la termenul limită de depunere a cererilor prevăzut în anunțul de participare.

8.3. În situația depunerii documentației de solicitare a finanțării pe suport hârtie NU se admit două sau mai multe documentații în același plic, sub sancțiunea neluării în considerare a acestora.

8.4. (1) Depunerea pe cale electronică a documentației de solicitare a finanțării presupune:

• deținerea unei semnături electronice calificate, a unei căsuțe e-mail și crearea unui cont de utilizator pe platforma prevăzută la pct. 8.2 lit. „b”; 
• depunerea documentației de solicitare a finanțării și ulterior a raportului final de activitate și a raportului financiar privind utilizarea sumei nerambursabile, împreună cu documentele justificative privind cheltuielile efectuate, în vederea decontării prin încărcarea pe platforma prevăzută la pct. 8.2. lit. „b”, prin contul de utilizator creat, a documentelor în format electronic pdf (Portable Document Format) cu o rezoluție recomandată cuprinsă între 150 și 300 dpi și o dimensiune maximă de 25 Megabytes / fișier, conform indicațiilor disponibile pentru fiecare document în parte;

(2) În cazul înscrisurilor disponibile pe suport hârtie se încarcă pe platforma prevăzută la pct. 8.2 lit. „b”, scanate în formatul și dimensiunea prevăzută la alin. (1), iar în cazul celor disponibile pe suport electronic se încarcă fișierul care conține informația.
(3) Documentația de solicitare a finanțării se consideră depusă în termen dacă solicitantul a parcurs ultimul pas prin apăsarea butonului „Trimitere” până la termenul limită de depunere a cererilor prevăzut în anunțul de participare.
(4) Decontarea, respectiv depunerea raportului final de activitate și a raportului financiar privind utilizarea sumei nerambursabile, împreună cu documentele justificative privind cheltuielile efectuate, se consideră ca fiind îndeplinite la termenul prevăzut în contractul de finanțare dacă acestea sunt încărcate prin contul de utilizator creat, în formatul prevăzut la alin. (1), și trimise de beneficiar până la expirarea ultimei ore a ultimei zile a termenului prevăzut în contractul de finanțare.
Notă: 
1. Documentele eliberate de autoritățile competente pe suport electronic nu se supun procesului de tipărire și scanare și nici nu se aplică pe acestea semnătura electronică a solicitantului, sau, după caz, a reprezentantului solicitantului, ci se încarcă fișierul intact care conține informația;
2. Documentele întocmite și semnate electronic de solicitant, sau, după caz, de reprezentantul solicitantului, nu se supun procesului de tipărire și scanare, ci se încarcă fișierul intact care conține informația;
3. În cazul înscrisurilor existente în copie și care necesită a fi certificate pentru conformitate cu originalul, condiția se îndeplinește prin aplicarea asupra fișierului rezultat în urma scanării a semnăturii electronice calificate a solicitantului, sau, după caz, a reprezentantului solicitantului;
4. Documentele care nu au un câmp dedicat pe platformă pentru a fi încărcate, precum și cererea de finanțare se arhivează/includ într-un singur fișier de tip .zip (este obligatoriu să fie în acest format).

5. Fișierul de tip .zip, conținând fișierele/documentele anterior menționate se încarcă în câmpul destinat cererii de finanțare.

6. Platforma permite încărcarea unui singur fișier pentru fiecare câmp. Dacă se încarcă un alt fișier într-un câmp, cel anterior va fi înlocuit și nu va mai putea fi recuperat.

8.5. Cererile de finanțare trimise prin alte mijloace (e-mail), depuse la alte adrese sau în afara termenului nu vor fi luate în considerare.

8.6. Propunerea de proiect are caracter ferm și obligatoriu din punct de vedere al conținutului și trebuie să fie semnată, pe propria răspundere, de către solicitant sau de către o persoană împuternicită legal de acesta.

8.7. Bugetul proiectului va fi prezentat exclusiv în lei și va rămâne ferm pe toată durata de îndeplinire a contractului de finanțare nerambursabilă după încheierea acestuia.

8.8. (1) Potențialii beneficiari pot solicita clarificări în scris, pe suport hârtie sau prin intermediul platformei prevăzute la pct. 8.2 lit. „b”, apăsând butonul „Trimite cerere de clarificare” și completând informațiile solicitate ulterior în platformă. 
(2) Solicitarea de clarificare se depune, sub sancțiunea neluării în considerare, prin poștă, e-mail - precizate în anunțul de participare, astfel încât să parvină autorității finanțatoare cu cel puțin 7 zile calendaristice înainte de data limită de depunere a cererilor prevăzut în anunțul de participare, la sediul Consiliului Județean Mureș, situat în Târgu Mureș, Piața Victoriei nr.1, camera 1, sau prin intermediul platformei prevăzute la pct. 8.2 lit. „b”, cu respectarea aceluiași termen și va conține, sub aceeași sancțiune, indicarea domeniului, a faptului că aceasta constituie o solicitare de clarificare, datele de identificare ale solicitantului și adresa de corespondență.

(3) Răspunsurile la aceste solicitări se vor da în scris cu cel puțin 4 zile înainte de data limită pentru depunerea cererilor de finanțare și vor fi afișate/publicate pe pagina de internet a Consiliului Județean Mureș, la secțiunea aferentă domeniului respectiv.

